Արմեն Ամիրյան

Արմեն Արտավազդի Ամիրյան (), հայ հաղորդավար, ռեժիսոր։ Հայաստանի հանրային հեռուստառադիոընկերության խորհրդի անդամ (2015-2016 թթ.)։ Հայաստանի մշակույթի նախարար (2016-2018 թթ.), Հայաստանի Հանրապետական կուսակցության նախկին անդամ (հունվար 25, 2017- դեկտեմբեր 19, 2018) ։

Կրթություն 
 1984 թ. ավարտել է Նար-Դոսի անվան թիվ 14 միջնակարգ դպրոցը։
 1985-1991 թթ. սովորել է Երևանի պետական մանկավարժական ինստիտուտի կուլտուրայի ֆակուլտետի ռեժիսուրայի բաժնում՝ Յուրի Երզնկյանի, հետագայում՝ Ռուբեն Գևորգյանցի արվեստանոցում։

Աշխատանքային գործունեություն 
  1982 թվականից Հայաստանի պետական հեռուստատեսությունում վարել է մանկապատանեկան հաղորդումներ։
 1984 թ. ընդունվել է աշխատանքի Հայաստանի Հեռուստառադիոպետկոմ՝ որպես ռեժիսորի ասիստենտ։
 1986-1988 թթ. ծառայել է Խորհրդային բանակում։
 1985-1997 թթ. աշխատել է հաղորդավարական բաժնում։ Վարել է լրատվական, քաղաքական հաղորդումներ, երաժշտական, ժամանցային ծրագրեր, պետական և ազգային տոների պաշտոնական միջոցառումներ։
 Ավարտելուց հետո, որոշ ժամանակ դասավանդել է նույն ինստիտուտում։
 1990-1995 թթ. հեղինակել է «Խճանկար», «Խաչմերուկ», «Բարի լույս», «Փոստարկղ» և այլ հաղորդումներ։
 1996 թ. հիմնել է «Ար Ռադիո Միջմայրցամաքային» ընկերությունը և «Արմենակոբ» մշակութային կենտրոնը, որը ծառայել է մի շարք բարեգործական ծրագրերի իրականացմանը։ Հայ առաքելական եկեղեցու Արարատյան հայրապետական թեմի հոգևոր խորհրդի անդամ է։ Անդամակցում է նաև Հեռուստատեսության և ռադիոյի միջազգային ակադեմիային և արժանացել է հիշյալ ակադեմիայի ոսկե մեդալին։
 1997-2015 թթ. եղել է Հայաստանի Հանրային ռադիոյի գործադիր տնօրենը։
 2000-2009 թթ. ստեղծել է «Արմենակոբ» հեռուստաընկերությունը։
 2009 թ. ընտրվել է Հայաստանի ոստիկանության հասարակական խորհրդի անդամ։
 2010 թ. եղել է Հայաստանի Հանրային հեռուստաընկերության գործադիր տնօրենի պաշտոնակատար։
 2010-2013 թթ. - ղեկավարել է Երևանի Խաչատուր Աբովյանի անվան պետական մանկավարժական համալսարանի կուլտուրայի ֆակուլտետի հեռուստա և ռադիոլրագրության ամբիոնը։
 2015 թ. դեկտեմբերի 16-ին ՀՀ Նախագահի հրամանագրով նշանակվել է Հանրային հեռուստառադիոընկերության խորհրդի անդամ՝ վեց տարի ժամկետով, 2016 թվականի սեպտեմբերի 27-ին ազատվել է Հանրային հեռուստառադիոընկերության խորհրդի անդամի պաշտոնից։
 2016 թվականի սեպտեմբերի 27-ին ՀՀ նախագահի ՆՀ-1053-Ա հրամանագրով նշանակվել է ՀՀ մշակույթի նախարար։ 2018 թվականի մայիսի 2-ին մշակույթի նախարարի պաշտոնակատարը հրաժարական է ներկայացրել։
 2020 թվականին գրել և հրատարակել է «Գեներալի երազը» (տրագիկոմեդիա) և 2022 թվականին «Նոյե» (կինոպատմություն) գրքերը։ Վերջինս թարգմանվել և հրատարակվել է նաև անգլերեն տարբերակով։

Պարգևներ և կոչումներ 
 Մովսես Խորենացու մեդալ (2006 թ.)։
 Հայաստանի մշակույթի վաստակավոր գործիչ (2015 թ.):
 Ունի դոցենտի գիտական կոչում՝ թատերական արվեստ, կինոարվեստ մասնագիտությամբ (2009 թ.)։
 «Ֆրիտյոֆ Նանսեն» ոսկե մեդալ։

Ծանոթագրություններ

Արտաքին հղումներ 
Արմեն Ամիրյան 

Հայ հաղորդավարներ
ՀՀ մշակույթի վաստակավոր գործիչներ
ՀՊՄՀ շրջանավարտներ
Մովսես Խորենացու մեդալակիրներ
Հայ տղամարդ գրողներ